Diari Oficial de la Generalitat Valenciana


Sumari del DOGV 6884, del 18-10-2012 (2012/9565)

LLEI 4/2012, de 15 d'octubre, de la Generalitat, per la qual s'aprova la Carta de Drets Socials de la Comunitat Valenciana
--------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2012/10/15/4/dof/vci/html**

### Dades del document

Número de DOGV
:   6884

Data del DOGV
:   18-10-2012

Secció del DOGV
:   I. DISPOSICIONS GENERALS

Número del document
:   2012/9565


Data del document
:   15-10-2012

Organisme emissor
:   Presidència de la Generalitat

Tipus de document
:   Llei

Descriptors 

:   * servei social
    * prestació social
    * política familiar
    * discapacitat
    * legislació
    * drets socials
    * tercera edat
    * ingrés mínim de subsistència
    * dret de l'individu
    * relació administració-administrat
    * jove
    * drets del malalt

LLEI 4/2012, de 15 d'octubre, de la Generalitat, per la qual s'aprova la Carta de Drets Socials de la Comunitat Valenciana [2012/9565]  
Sia notori i manifest a tots els ciutadans que Les Corts han aprovat i jo, d'acord amb el que establixen la Constitució i l'Estatut d'Autonomia, en nom del rei, promulgue la Llei següent:  
  
PREÀMBUL  
  
I  
  
Les diferents declaracions internacionals de drets han reconegut drets socials que, per la seua vinculació al progrés econòmic i social, han ampliat i reforçat la protecció social, jurídica i econòmica. La Constitució Espanyola de 1978 ha consagrat, així mateix, estos drets, fonamentalment en el capítol III, denominat «Dels principis rectors de la política social i econòmica», del títol I dedicat als drets i deures fonamentals.  
L'Estatut d'Autonomia de la Comunitat Valenciana establix un nou marc de garantia i protecció de la ciutadania. S'introduïx un nou títol II sobre els drets de les valencianes i els valencians, ambiciós i complex al mateix temps pel que fa a elevar la garantia dels drets subjectius, aconseguir la universalitat de protecció a la ciutadania i respondre a les demandes creixents de la societat actual.  
  
Este reconeixement implica no sols una meta que calia aconseguir atés el desenrotllament econòmic, social i cultural que s'ha produït en la Comunitat Valenciana des de la seua creació, sinó també un punt de partida per a la consecució d'una major qualitat de vida en el nostre territori.  
En este sentit, l'article 10.2 de l'Estatut d'Autonomia de la Comunitat Valenciana determina que, a través d'una llei de les Corts, s'elaborarà una carta de drets socials de la Comunitat Valenciana «que contindrà el conjunt de principis, drets i directrius que informen l'actuació pública de la Generalitat en l'àmbit de la política social».  
  
D'acord amb la dita previsió i a fi de consagrar la rellevància dels drets socials en la vida de la Comunitat Valenciana, la present llei té com a objecte l'aprovació de la Carta de Drets Socials de la Comunitat Valenciana.  
  
II  
  
En la mesura que l'objecte de la carta és l'establiment del conjunt de principis, drets i directrius que informen l'actuació pública de la Generalitat en l'àmbit de la política social, s'ha optat, en termes generals, per l'enunciació dels drets i, si és el cas, de les mesures que en tot cas hauran de ser adoptades per a garantir-los, remetent-ne el desplegament a les normes específiques que regulen cada un dels drets.  
  
Pel que fa al desplegament ulterior, s'ha de tindre en compte que, en alguns casos, la Comunitat Valenciana ja compta amb una regulació específica, com la Llei que regula l'Estatut de les Persones amb Discapacitat, la Llei de Protecció Integral de la Infància i Adolescència, la Llei d'Igualtat entre Hòmens i Dones, la Llei d'Integració de les Persones Immigrants, la Llei de Protecció a la Maternitat o la Llei de Joventut.  
Al seu torn, s'ha garantit la participació de la ciutadania en l'elaboració no sols del present text normatiu i de les seues eventuals modificacions, sinó també en el disseny i l'execució de les polítiques que siguen aplicables en desplegament dels drets socials que es reconeixen en la Carta de Drets Socials de la Comunitat Valenciana.  
  
III  
  
El títol preliminar establix les disposicions generals, com ara l'objecte de la carta, els principis generals d'actuació de la Generalitat en relació amb els drets socials, els principis informadors de l'actuació dels poders públics de la Comunitat Valenciana a l'efecte d'aconseguir la protecció social de determinats col·lectius o les previsions relatives al desenrotllament, interpretació i aplicació de la carta i a la prohibició d'utilització d'un llenguatge no discriminatori per part de les institucions i administracions de la Generalitat.  
  
IV  
  
El títol I conté els drets, principis i directrius en l'àmbit de la política social, prenent com a referència no sols els textos jurídics internacionals més rellevants en la matèria, com són l'article 25 de la Declaració Universal de Drets Humans, l'article 14 de la Carta Social Europea o la Carta dels Drets Fonamentals de la Unió Europea, sinó també les normes que respecte d'això es contenen en els articles 9.2 i 10.1 de la Constitució Espanyola i en l'Estatut d'Autonomia de la Comunitat Valenciana.  
En este marc, el títol I de la present llei establix els drets, principis i directrius en l'àmbit dels servicis socials, d'acord amb la competència exclusiva que correspon a la comunitat autònoma en esta matèria, segons l'actual article 49.1.24.ª de l'Estatut d'Autonomia de la Comunitat Valenciana (abans, article 34.24.ª), a l'empara de la qual es va aprovar la Llei 5/1997, de 25 de juny, de la Generalitat, de Servicis Socials.  
  
V  
  
El títol II es dedica a la igualtat de dones i hòmens.  
D'acord amb la regulació continguda en l'article 14 de la Constitució Espanyola i en els articles 10.3 i 11 de l'Estatut d'Autonomia de la Comunitat Valenciana, el títol II té com a objecte la igualtat entre dones i hòmens, si bé este títol no esgota les diferents manifestacions de la igualtat de dones i hòmens en la mesura que el dit principi es projecta en la regulació d'altres drets, fonamentalment en l'àmbit familiar, laboral i educatiu, en els quals se n'establixen les corresponents manifestacions.  
  
VI  
  
La protecció de la família és una constant en les declaracions de drets, com la Declaració Universal de Drets Humans, el Pacte Internacional de Drets Econòmics, Socials i Culturals, la Carta Social Europea o la Carta dels Drets Fonamentals de la Unió Europea.  
  
La Constitució Espanyola disposa en l'article 39 que els poders públics asseguren la protecció social, econòmica i jurídica de la família. D'acord amb això, l'article 10 de l'Estatut d'Autonomia de la Comunitat Valenciana inclou, en primer lloc, dins dels àmbits d'actuació primordial de la Generalitat, la defensa integral de la família.  
  
En este marc, el títol III de la carta es dedica a la defensa integral de la família. S'hi s'inclouen, entre altres aspectes, els principis informadors de l'actuació per a la protecció de les famílies, així com disposicions relatives a la protecció de la maternitat i a la protecció de les famílies nombroses.  
De la mateixa manera, es reconeix la protecció de les situacions d'unió legalitzades, en desplegament del que preceptua respecte d'això l'article 10 de l'Estatut d'Autonomia de la Comunitat Valenciana.  
  
VII  
  
El títol IV es referix a les persones amb discapacitat.  
De conformitat amb la normativa de caràcter internacional i de la Unió Europea, així com estatal, l'Estatut d'Autonomia de la Comunitat Valenciana garantix en l'actual article 13 la protecció dels drets a les persones amb discapacitat. En particular, s'establix que l'actuació de la Generalitat ha de comprendre, necessàriament, els aspectes que s'indiquen a continuació. En primer lloc, la Generalitat procurarà la igualtat d'oportunitats, la integració i l'accessibilitat universal de les persones amb discapacitat, per mitjà de la implantació de mesures d'acció positiva, i impulsarà l'accessibilitat espacial per a instal·lacions, edificis i servicis públics. En segon lloc, la Generalitat haurà de regular les prestacions i ajudes previstes en l'Estatut d'Autonomia de la Comunitat Valenciana i que es puguen establir per a les persones amb discapacitat.  
  
VIII  
  
El títol V es dedica a les persones immigrants.  
L'article10.3 de l'Estatut d'Autonomia de la Comunitat Valenciana, en descriure els àmbits en què la Generalitat centrarà els seus esforços en polítiques socials d'integració, assenyala que en «tot cas, l'actuació de la Generalitat se centrarà primordialment en els àmbits següents: [...] drets i atenció social de les persones immigrants amb residència en la Comunitat Valenciana». I tot això en plena consonància amb el que disposa l'article 9.2 de la Constitució i amb les polítiques públiques europees, en les quals la integració de les persones immigrants en les societats d'acollida s'ha convertit en una qüestió clau.  
  
És per això que s'inclouen en esta llei les persones immigrants com un dels col·lectius que mereixen especial protecció social per part de la Generalitat.  
  
IX  
  
El títol VI de la carta regula el sistema de garanties que, d'acord amb les competències de la Comunitat Valenciana, poden establir-se per a fer efectius els drets reconeguts en la carta i salvaguardar la regulació continguda en esta.  
  
X  
  
Finalment, i pel que fa a les competències de la Comunitat Valenciana per a aprovar la present Carta de Drets Socials, els articles 49.1.4.ª, 9.ª, 12.ª, 23-28.ª; 49.3.16.ª; 50.6; 53 i 54 de l'Estatut d'Autonomia de la Comunitat Valenciana atribuïxen a la Generalitat la competència sobre les matèries objecte d'esta carta.  
  
TÍTOL PRELIMINAR  
Disposicions generals  
  
Article 1. Objecte de la carta  
  
La Carta de Drets Socials de la Comunitat Valenciana té com a objecte articular el conjunt de principis, drets i directrius que informen l'actuació pública de la Generalitat en l'àmbit de la política social, i és expressió de la convivència social de les valencianes i els valencians.  
  
Article 2. Els drets socials  
D'acord amb el que preveu l'article 10 de l'Estatut d'Autonomia de la Comunitat Valenciana, els drets socials de les valencianes i els valencians representen un àmbit inseparable del respecte dels valors i drets universals de les persones i constituïxen un dels fonaments cívics del progrés econòmic, cultural i tecnològic de la Comunitat Valenciana.  
  
  
Article 3. Principis generals d'actuació  
1. La Generalitat defendrà i promourà els drets socials de les valencianes i els valencians i vetlarà pel compliment dels seus deures. Així mateix, en el marc de les seues competències, promourà les condicions necessàries perquè els drets socials de cada persona i dels grups i col·lectius en què s'integren siguen objecte d'una aplicació real i efectiva.  
  
2. L'actuació de la Generalitat, en l'àmbit de la Carta de Drets Socials de la Comunitat Valenciana, estarà sotmesa als principis i les directrius següents:  
a) Principi de vinculació dels poders públics als drets i les llibertats reconeguts en la Constitució Espanyola, la Carta Social Europea i en aquells altres instruments internacionals de protecció dels drets humans, individuals i col·lectius vàlidament ratificats per Espanya.  
  
b) Principi de transversalitat, segons el qual les polítiques socials que es deriven dels drets socials arreplegats en esta llei resultaran d'aplicació transversal sobre el conjunt de l'actuació de l'administració de la Generalitat.  
c) Principi de participació ciutadana, per mitjà del qual es garantirà la participació de la ciutadania en el disseny i l'execució de les polítiques que siguen aplicables en el desenrotllament dels drets socials. La participació s'articularà de conformitat amb allò que s'ha disposat en la normativa autonòmica en matèria de participació ciutadana.  
  
Article 4. Igualtat  
1. La Generalitat garantirà la igualtat de drets i deures en tot el territori de la Comunitat Valenciana.  
2. La Generalitat instarà els poders de l'Estat perquè procuren la igualtat de drets i deures de totes les persones espanyoles en tot el territori nacional, amb independència de la comunitat autònoma en què residisquen.  
  
Article 5. Prohibició de discriminació  
1. Es prohibix qualsevol discriminació en l'exercici dels drets, així com en el compliment dels deures regulats en la present carta.  
2. No obstant això, podran establir-se mesures de discriminació positiva a favor de persones o grups necessitats d'especial protecció.  
  
Article 6. De la promoció i defensa de les persones menors d'edat  
1. La Generalitat, en l'àmbit de les seues competències, vetlarà pel compliment dels drets civils, polítics, socials, econòmics i culturals de les persones menors d'edat, fomentant la seua integració real i efectiva en la societat.  
2. L'interés superior de les persones menors d'edat serà considerat de manera primordial en totes les mesures que els afecten que adopten les administracions públiques de la Comunitat Valenciana, així com les institucions privades.  
3. Les entitats públiques promouran les accions i mesures necessàries per a facilitar a les persones menors d'edat que patisquen una malaltia prolongada, o algun tipus de discapacitat, la seua integració i atenció en els àmbits familiar, escolar, social, laboral i sanitari.  
4. La protecció integral de les persones menors d'edat en l'àmbit territorial de la Comunitat Valenciana s'efectuarà d'acord amb les mesures establides a este efecte en la legislació vigent, en especial per la protecció de la salut, prevenció de la malaltia i per una atenció sanitària integral, pel dret a una educació plural i de qualitat, a un medi ambient protegit, a una protecció social suficient i a una vivenda adequada.  
  
5. Les entitats públiques competents en matèria de protecció jurídica de les persones menors d'edat, d'àmbit local i autonòmic, adoptaran les mesures oportunes per a la seua protecció en situació de risc o desemparament, d'acord amb el que disposa la legislació específica de protecció a la infància. Les altres entitats públiques, en l'àmbit de les seues competències, col·laboraran en l'exercici de les mesures adoptades.  
  
6. La Generalitat, en l'àmbit de les seues competències, emprendrà les actuacions i adoptarà els instruments necessaris per a combatre l'absentisme i l'abandó escolar, així com per a garantir l'adequada col·laboració entre la família i les administracions públiques de la Comunitat Valenciana.  
  
Article 7. De la protecció de la joventut  
1. La Generalitat desenrotllarà polítiques específiques per a garantir la participació de la joventut en el desenrotllament polític, social, econòmic i cultural de la Comunitat Valenciana. Així mateix, la normativa autonòmica garantirà la participació de la joventut en la planificació i l'execució de polítiques transversals en matèria de joventut.  
2. Els principis informadors de les polítiques de la Generalitat en matèria de joventut seran la universalitat de les actuacions, el desenrotllament de valors democràtics, el foment de la participació ciutadana i la solidaritat, la igualtat d'oportunitats, el foment de la llengua i la cultura valenciana, així com la integració social.  
  
Article 8. De la protecció de les persones majors  
1. Les persones majors tenen dret a la participació en la vida social, política, econòmica i cultural de la Comunitat Valenciana, en els termes que preveu la normativa autonòmica sobre participació ciutadana.  
2. Les persones grans tenen dret a rebre dels poders públics una protecció i una atenció integral per a la promoció de la seua autonomia personal i de l'envelliment actiu, en totes les seues possibilitats, que els permeta una vida digna i independent i el seu benestar social i individual, com també a accedir a una atenció gerontològica adequada, en l'àmbit sanitari, social i assistencial, i a percebre prestacions i serveis garantits en els termes que establisquen les lleis.  
3. La protecció integral de les persones majors, en l'àmbit de la Comunitat Valenciana, tindrà com a finalitat garantir els drets civils, polítics, socials, econòmics i culturals, així com el dret a la seua autonomia personal, d'acord amb el que es dispose en la legislació vigent.  
  
4. Les polítiques de la Generalitat en esta matèria tindran un caràcter transversal, especialment en l'àmbit sanitari, social i cultural.  
  
Article 9. De la protecció de les persones en situació de dependència  
  
1. La Generalitat garantirà, en l'àmbit de les seues competències, el dret de les persones en situació de dependència a la no-discriminació i a la igualtat d'oportunitats, així com a la seua participació en la vida política, econòmica, cultural i social de la Comunitat Valenciana.  
2. Les persones en situació de dependència tenen dret a accedir a les prestacions i a serveis de qualitat que els permeta gaudir d'una digna qualitat de vida que estiguen prevists en la legislació estatal, com també en la normativa autonòmica que la desenvolupe.  
3. La protecció dels drets de les persones en situació de dependència es garantirà de conformitat amb les mesures establides en la legislació vigent.  
  
Article 10. Desenrotllament, interpretació i aplicació  
Els drets i principis continguts en la present carta no podran ser desenrotllats, interpretats o aplicats de manera que limiten o reduïsquen els drets o principis reconeguts per la Constitució Espanyola, l'Estatut d'autonomia de la Comunitat Valenciana o pels tractats i convenis internacionals ratificats per Espanya.  
  
Article 11. Del llenguatge  
D'acord amb el que establix la disposició addicional quarta de l'Estatut d'Autonomia de la Comunitat Valenciana, les institucions i administracions de la Generalitat evitaran utilitzar un llenguatge que implique discriminació, menyscabament o minusvaloració per a qualsevol persona o col·lectiu.  
  
  
TÍTOL I  
Dels principis, drets i directrius  
en l'àmbit de la política social  
  
CAPÍTOL I  
Disposicions generals  
  
Article 12. Dels drets en relació amb els servicis socials  
La Generalitat, en l'àmbit de les seues competències, garantirà:  
1. El dret a accedir en condicions d'igualtat a les prestacions dels servicis socials.  
2. El dret a rebre informació completa sobre les prestacions dels servicis socials.  
  
Article 13. Principis rectors de la política de la Generalitat en l'àmbit dels servicis socials  
La Generalitat, en l'àmbit social, realitzarà la seua actuació a fi d'establir un sistema de servicis socials que contribuïsca al benestar i al desenrotllament de les persones i dels grups en què s'integren. Així mateix, la dirigirà a la promoció de la convivència, la integració i la cohesió social, la detecció de les necessitats personals i socials i el repartiment equitatiu dels recursos.  
  
Article 14. Principis d'actuació en l'àmbit dels servicis socials  
En les actuacions relatives als servicis socials, els poders públics valencians actuaran d'acord amb els principis de responsabilitat pública, participació ciutadana, igualtat i universalitat, globalitat, integració i descentralització, desconcentració, transversalitat i coordinació en la gestió.  
  
Article 15. Seguretat i vinculació al territori  
1. La Generalitat durà a terme la seua política social atenent la seua aplicació territorial.  
2. A més, reconeixerà a les valencianes i als valencians el dret:  
  
a) A la seguretat en el territori, davant dels riscos naturals i induïts i davant de l'absència de recursos hídrics suficients per al consum humà i el desenrotllament de les activitats econòmiques i socials.  
  
b) A disfrutar d'un medi adequat i del paisatge com a actiu cultural, econòmic i identitari.  
c) A l'equitat territorial i a acréixer la cohesió social.  
d) I a disfrutar d'una vivenda digna, adequada i accessible, sense que això implique el desarrelament de l'entorn a què està associat el desenrotllament de la seua personalitat.  
  
CAPÍTOL II  
Drets i principis d'actuació contra   
la pobresa i l'exclusió social  
  
Article 16. De les persones que patisquen marginació, pobresa o exclusió i discriminació social  
1. Els poders públics de la Comunitat Valenciana orientaran les seues polítiques públiques a l'atenció social a persones que patisquen marginació, pobresa o exclusió i discriminació social, a fi d'aconseguir la seua integració social, laboral i econòmica.  
2. A fi de lluitar contra la pobresa i facilitar la inserció social, la Generalitat garantix el dret de les valencianes i els valencians amb majors necessitats a la solidaritat.  
  
Article 17. De la renda de ciutadania  
1. La Generalitat garantix el dret de la ciutadania a una renda mínima, en els termes que preveu la llei.  
2. La renda de ciutadania es configura com una prestació econòmica de caràcter universal, que permet afavorir la inserció sociolaboral de les persones que no tinguen recursos suficients per a mantindre un adequat benestar personal i familiar, atenent principis d'igualtat, solidaritat, subsidiarietat i complementarietat.  
3. La renda de ciutadania serà gestionada per la xarxa pública de servicis socials, i la seua prestació queda vinculada al compromís de les persones destinatàries de promoure de manera activa la seua inserció sociolaboral.  
  
CAPÍTOL III  
Drets i principis d'actuació per a una   
educació pública i de qualitat  
  
Article 18. Del dret a l'educació i de l'accés en igualtat de condicions  
  
1. Es garanteix, mitjançant un sistema educatiu públic i de qualitat, el dret constitucional de tots a una educació permanent i de caràcter compensatori.  
2. Tots tenen dret a accedir en condicions d'igualtat als centres educatius sostinguts amb fons públics. Per a aquest fi, s'establiran els criteris d'admissió corresponents per tal de garantir-la en condicions d'igualtat i no discriminació.  
3. Es fomentarà l'escolarització pública de 0 a 3 anys com a garantia del principi d'igualtat d'oportunitats i com a mesura per a la conciliació laboral i familiar.  
4. Es garanteix la gratuïtat de l'ensenyament en els nivells obligatoris i, en els termes que establesca la llei, en l'educació infantil. Tots tenen el dret a accedir, en condicions d'igualtat, al sistema públic d'ajudes i beques a l'estudi en els nivells no gratuïts.  
5. Tots tenen dret a accedir a la formació professional i a l'educació permanent en els termes que establesca la llei.  
6. Les universitats públiques de la nostra comunitat hi garantiran, en els termes que establesca la llei, l'accés en les mateixes condicions d'igualtat.  
7. Les persones amb necessitats educatives especials tindran dret a la integració efectiva en el sistema educatiu general d'acord amb el que hi haja disposat en les lleis.  
  
CAPÍTOL IV  
Drets i principis d'actuació per a una  
sanitat pública, universal i de qualitat  
  
Article 19. Del dret a la sanitat i a la protecció de la salut  
1. Es garanteix el dret a la protecció de la salut mitjançant un sistema sanitari públic de caràcter universal.  
2. Es vetlarà pel compliment dels drets bàsics i fonamentals del pacient en l'àmbit de la sanitat pública i privada, i també per la qualitat de les prestacions i els serveis sanitaris de la Comunitat Valenciana.  
  
3. S'afavorirà la mediació en la resolució dels conflictes que puguen existir amb pacients i la resta d'usuaris de la sanitat.  
4. Es promouran una informació i una educació sanitàries adequades, comprensibles i veraces a la Comunitat Valenciana.  
5. Es garanteixen els drets als ciutadans de la Comunitat Valenciana de conformitat amb la normativa estatal i autonòmica dictada respecte d'això.  
  
  
TÍTOL II  
De la igualtat entre dones i hòmens  
  
CAPÍTOL I  
Disposicions generals  
  
Article 20. De la igualtat entre dones i hòmens  
1. La Generalitat vetlarà, en tot cas, perquè les dones i els hòmens puguen participar plenament en la vida laboral, social, cultural, familiar i política sense discriminació de cap tipus i garantirà que ho facen en igualtat de condicions, d'acord amb el que preveu a este efecte la normativa vigent.  
2. Els poders públics de la Comunitat Valenciana garantiran la transversalitat del principi d'igualtat entre dones i hòmens en totes les seues polítiques.  
  
Article 21. Prohibició de discriminació per raó de sexe  
1. Es prohibix qualsevol tipus de discriminació per raó de sexe, ja siga directa o indirecta.  
2. A estos efectes, s'entén per:  
a) Discriminació directa: la situació en què es troba una persona que siga, haja sigut o puga ser tractada per raó del seu sexe de manera menys favorable que una altra de distint sexe en situació comparable.  
  
b) Discriminació indirecta: la situació en què una disposició, criteri o pràctica aparentment neutra posa persones d'un sexe determinat en desavantatge particular respecte de persones de l'altre sexe, llevat que esta disposició, criteri o pràctica puga justificar-se objectivament en atenció a una finalitat legítima i que els mitjans per a aconseguir la dita finalitat siguen adequats i necessaris.  
  
Article 22. Prohibició de discriminació a causa de l'orientació sexual  
  
1. Totes les persones tenen dret a no ser discriminades per raó de la seua orientació sexual, i que esta se'ls respecte.  
2. Els poders públics de la Comunitat Valenciana desenrotllaran polítiques a fi que es garantisca este dret.  
  
Article 23. Principis i directrius informadors de l'actuació dels poders públics de la Comunitat Valenciana  
1. La Generalitat integrarà els principis d'igualtat de tracte i no-discriminació en el desenrotllament de les seues polítiques públiques i adoptarà les mesures que siguen necessàries per a evitar la segregació laboral i per a aconseguir la igualtat retributiva.  
2. Els poders públics de la Comunitat Valenciana col·laboraran per a fer efectiu el principi d'igualtat entre dones i hòmens. Així mateix, l'administració de la Comunitat Valenciana col·laborarà amb l'administració General de l'Estat i amb els ens locals perquè es faça efectiu el dit principi d'igualtat.  
3. Els poders públics de la Comunitat Valenciana fomentaran l'adopció d'instruments de cooperació entre les administracions públiques i els agents socials, així com amb les associacions i altres entitats privades, per a fer efectiu el principi d'igualtat entre dones i hòmens.  
  
4. La Generalitat adoptarà mesures per a aconseguir la plena implantació del llenguatge no sexista en l'àmbit administratiu, així com per a la seua extensió a altres àmbits socials, culturals i artístics.  
5. La Generalitat tindrà en consideració les dificultats específiques que en matèria d'igualtat entre hòmens i dones poden trobar les dones per pertànyer a col·lectius vulnerables.  
  
Article 24. Desplegament  
La legislació de la Comunitat Valenciana sobre igualtat de dones i homes haurà de contemplar mesures que, de conformitat amb les competències assumides, tinguen com a objecte garantir de forma real i efectiva la conciliació de la vida personal, familiar i professional, i també l'eradicació de la violència de gènere, a través de polítiques preventives i assistencials.  
  
CAPÍTOL II  
Del principi d'igualtat en l'àmbit laboral  
  
Article 25. Del principi d'igualtat en l'àmbit laboral  
La Generalitat, en l'àmbit de les seues competències i d'acord amb el que establisca la legislació de l'Estat, garantirà:  
1. La igualtat de drets d'hòmens i dones en matèria d'ocupació i treball.  
2. El dret de totes les persones a un treball en condicions d'igualtat, que permeta la conciliació de la vida personal, familiar i laboral i el desenrotllament humà i professional.  
  
Article 26. Principis rectors dels poders públics valencians en l'àmbit laboral  
Els poders públics valencians, en l'àmbit de les seues competències i d'acord amb el que preveu la legislació de l'Estat, fomentaran:  
1. La participació de les dones i els hòmens en la vida laboral, sense discriminació de cap tipus i en igualtat de condicions.  
2. La participació de les dones en el mercat de treball.  
3. L'accés igual de les persones jóvens, dones i hòmens, al món laboral, incentivant-ne la creativitat i l'esperit emprenedor a través de l'educació superior, la formació professional i la investigació.  
4. L'impuls i el foment de la responsabilitat social empresarial.  
5. Polítiques actives de conciliació laboral i familiar que aposten per la corresponsabilitat familiar i garantesquen el principi d'igualtat d'oportunitats.  
  
Article 27. Del principi d'igualtat en l'ocupació pública  
La legislació reguladora de la funció pública valenciana considerarà, com un dels seus principis informadors, el d'igualtat de tracte entre hòmens i dones.  
  
CAPÍTOL III  
Del principi d'igualtat en el sistema educatiu  
  
Article 28. Del principi d'igualtat en el sistema educatiu  
1. La Generalitat garantirà el mateix dret a l'educació de dones i hòmens.  
2. El sistema educatiu de la Comunitat Valenciana, per a fer efectiu este principi d'igualtat de drets de dones i hòmens, inclourà la formació en valors, que rebutjarà qualsevol forma de discriminació entre dones i hòmens, allunyada d'estereotips sexistes, a través d'una orientació acadèmica i professional que garantisca la igualtat d'oportunitats per a dones i hòmens.  
3. La Generalitat, en l'àmbit de les seues competències, dedicarà, en els diferents currículums educatius i formatius, una atenció especial al principi d'igualtat de dones i hòmens.  
  
  
TÍTOL III  
De la defensa integral de la família  
  
CAPÍTOL I  
Disposicions generals  
  
Article 29. De la defensa integral de la família  
1. La Generalitat garantirà la defensa integral de la família, per a la qual cosa s'adoptaran, en l'àmbit de les seues competències, les mesures necessàries per a la seua protecció.  
2. La Generalitat impulsarà el reconeixement institucional de la família per mitjà dels instruments adequats.  
  
Article 30. Principis informadors de la protecció de la família  
1. Les administracions públiques de la Comunitat Valenciana, a fi de fomentar la promoció i protecció de la família, dirigiran les seues actuacions a promoure el reconeixement de la importància social de les famílies, així com del valor social de la maternitat i la paternitat, i a facilitar als membres de les famílies l'exercici de les seues responsabilitats i l'exercici dels seus drets. De la mateixa manera, també dirigiran les seues actuacions a promoure la coresponsabilitat de les mares i els pares en relació amb les filles i els fills i a afavorir la conciliació de la vida personal, familiar i laboral.  
2. Així mateix, es reconeix el dret de les famílies a participar en la concreció de les polítiques que els afecten a través de les associacions que treballen en este àmbit.  
  
Article 31. De la protecció de la maternitat i la paternitat  
1. La Generalitat adoptarà les mesures de suport necessàries per a fomentar i protegir la maternitat i la paternitat.  
2. Les polítiques socials familiars subratllaran la importància, en interés dels fills i les filles, de l'exercici d'una maternitat i una paternitat responsables.  
  
Article 32. Directrius i principis informadors relatius a la conciliació de la vida familiar i professional  
1. La Generalitat garantirà, en l'àmbit de les seues competències, la conciliació de la vida familiar i professional.  
2. Als efectes previstos en l'apartat anterior, la Generalitat adoptarà, en l'àmbit de les seues competències, entre altres, les mesures següents:  
a) La promoció, d'acord amb els agents socials i econòmics, de la flexibilització dels horaris.  
b) L'adopció de mesures per a afavorir la coresponsabilitat de les dones i els hòmens en l'atenció dels seus fills i les seues filles i les persones en situació de dependència.  
3. La Generalitat promourà el desenrotllament de la xarxa de servicis socials que atén les persones menors d'edat, les persones majors, les persones amb discapacitat i les persones en situació de dependència, a l'efecte de garantir la compatibilitat de la vida familiar i professional i la seua millor atenció.  
4. Així mateix, el Consell promourà l'adopció, per part de les administracions municipals, de mesures que permeten compatibilitzar la vida familiar i professional.  
5. Les mesures de compatibilitat de la vida familiar i professional aplicables al personal al servici de les administracions públiques de la Comunitat Valenciana s'adoptaran d'acord amb el que establix respecte d'això la normativa vigent.  
  
Article 33. Drets de conciliació de la vida familiar i professional  
La Generalitat, en l'àmbit de les seues competències i dins del respecte a la legislació bàsica estatal en la matèria, garantirà els drets següents:  
1. El dret de tota persona treballadora a ser protegida per la llei davant de l'acomiadament motivat per la maternitat.  
2. El dret de tota persona treballadora a un permís retribuït per causa de maternitat o paternitat en la forma en què determine la llei, amb motiu del naixement d'un fill o filla, adopció o acolliment.  
3. El dret de tota persona a les prestacions socials que s'establisquen per a garantir la compatibilitat de la vida familiar i professional.  
  
Article 34. De les famílies nombroses  
Els poders públics de la Comunitat Valenciana adoptaran les mesures normatives i econòmiques necessàries per a atendre les necessitats específiques de les famílies nombroses, d'acord amb allò que s'ha establit en la legislació vigent.  
  
Article 35. Dels drets de les persones menors d'edat en relació amb la família  
1. Les persones menors d'edat tindran dret a créixer i viure amb els seus pares, si ambdós manifesten voluntat i aptitud per a la criança, i es procurarà en els casos de separació dels progenitors una convivència igualitària amb els dos.  
2. Els poders públics vetlaran per la protecció del principi de corresponsabilitat en la cura i l'educació dels menors d'edat.  
3. En qualsevol cas, les persones menors d'edat tindran dret a mantindre relació amb els seus pares, i es protegirà especialment el dret de les que estiguen separades d'un o d'ambdós a mantindre relacions personals i contacte directe amb ambdós progenitors de manera regular. Així mateix, tindran dret a mantindre relació amb els seus germans/es, iaios/es i la resta de parents pròxims o acostats.  
4. Sobre les relacions familiars dels fills i les filles els progenitors dels quals no conviuen, caldrà ajustar-se al que dispose la normativa vigent de la Generalitat en esta matèria.  
5. En el cas de situacions de risc per a les persones menors d'edat, caracteritzades per l'existència d'un perjuí que no tinga la gravetat suficient per a justificar-ne la separació del nucli familiar, els poders públics hauran d'intervindre per a intentar eliminar, dins de la institució familiar, els factors de risc. En les situacions de desemparament, on la gravetat dels fets aconselle la separació de la família, l'entitat pública haurà d'adoptar preferentment la mesura de protecció que possibilite la permanència en un ambient familiar.  
6. En l'observança d'estos drets prevaldrà sempre el major interés de la persona menor d'edat i la incidència que cada situació puga tindre en el seu desenrotllament psicològic i social.  
  
CAPÍTOL II  
De les situacions d'unió legalitzades  
  
Article 36. De les situacions d'unió legalitzades  
Seran titulars, en tot cas, dels drets i beneficis que se'ls reconega en la present carta i en les normes que els regulen, les persones que convisquen en parella, de forma lliure, pública i notòria, vinculades de manera estable, almenys durant un període ininterromput de dotze mesos, havent-hi una relació d'afectivitat, sempre que voluntàriament decidisquen sotmetre's a esta per mitjà de la inscripció de la unió en el Registre Administratiu d'Unions de Fet de la Comunitat Valenciana.  
  
  
Article 37. Dret d'inscripció  
Les persones que convisquen en parella tenen dret a inscriure en un registre públic la seua opció de convivència.  
  
Article 38. Dret a la realització de pactes de convivència  
Les persones que es troben en una situació d'unió legalitzada tenen dret a establir en escriptura pública els pactes que consideren convenients per a regular les seues relacions econòmiques durant la convivència i per a liquidar-les després del cessament d'esta, amb els límits establits en la normativa de dret civil aplicable. Els dits pactes podran ser inscrits en el registre públic corresponent.  
  
Article 39. Normativa valenciana de dret públic  
Els drets i obligacions establits en la normativa valenciana de dret públic seran aplicables als membres de la unió de fet, en especial, en matèria pressupostària, de subvencions i de tributs propis.  
  
  
  
  
  
  
  
TÍTOL IV  
De les persones amb discapacitat  
  
CAPÍTOL I  
Disposicions generals  
  
Article 40. Principis rectors de l'actuació de la Generalitat en matèria de discapacitat  
1. La Generalitat, d'acord amb el que disposen els articles 9.2, 10, 14 i 49 de la Constitució Espanyola i els articles 10 i 13 de l'Estatut d'Autonomia de la Comunitat Valenciana, garantirà a les persones amb discapacitat i les seues famílies la no-discriminació i els seus drets a la igualtat d'oportunitats, a la integració i a l'accessibilitat universal en qualsevol àmbit de la vida pública, social, educativa o laboral.  
2. Els poders públics de la Comunitat Valenciana garantiran la transversalitat de les polítiques en matèria de discapacitat.  
3. Les administracions públiques de la Generalitat, en tot cas, adequaran les seues actuacions en esta matèria als principis de no-discriminació, autonomia, participació, integració, igualtat d'oportunitats i responsabilitat pública.  
4. Els poders públics de la Generalitat impulsaran polítiques específiques de prevenció de les discapacitats, d'acord amb el que disposa la legislació vigent.  
  
Article 41. Participació  
Als efectes de garantir els drets, així com el principi de transversalitat previstos en l'article anterior, es reconeix el dret de les persones amb discapacitat a participar en la definició de les polítiques que els afecten a través de les associacions representatives dels seus interessos.  
  
  
Article 42. Drets de les persones amb discapacitat en matèria educativa  
En qualsevol de les etapes educatives, obligatòries i no obligatòries, en centres de titularitat pública de la Generalitat, centres d'una altra titularitat pública amb conveni amb la Generalitat o centres privats concertats amb la Generalitat, a les persones amb discapacitat se'ls garantiran els drets següents:  
1. Dret de les persones amb necessitats educatives especials a la seua inclusió efectiva en el sistema educatiu, d'acord amb el que disposen les lleis, per mitjà de l'atenció educativa específica que per les seues necessitats especials requerisquen.  
2. Dret a la detecció, identificació i atenció primerenca de l'alumnat amb necessitats educatives especials.  
3. Dret a disposar dels recursos humans, materials i didàctics necessaris per a l'efectiva inclusió de l'alumnat amb necessitats educatives especials.  
4. Dret a l'orientació psicopedagògica, acadèmica i professional durant el seu procés educatiu.  
  
Article 43. De l'accessibilitat  
D'acord amb el que establix l'article anterior i en l'àmbit de les competències de la Comunitat Valenciana, els poders públics de la Comunitat Valenciana establiran les mesures necessàries per a garantir el dret a l'accessibilitat universal en qualsevol àmbit de la vida pública, social, educativa o econòmica i, específicament, l'accessibilitat espacial en les instal·lacions, edificis i servicis públics.  
  
CAPÍTOL II  
De les ajudes i prestacions  
  
Article 44. Ajudes  
La Generalitat establirà les ajudes necessàries per a fer efectius els drets reconeguts en l'articulat de la present carta. Les dites ajudes podran consistir en prestacions econòmiques, assistències tècniques, assistència personal, servicis especialitzats i ajudes i servicis auxiliars per a la comunicació.  
  
  
Article 45. De les prestacions per a les persones afectades de discapacitat  
La Generalitat establirà mesures econòmiques, socials o altres necessàries per a aquelles persones amb algun tipus de discapacitat que contribuïsquen a fomentar la seua autonomia personal, la seua integració socioprofessional i la seua participació en la vida social de la comunitat.  
  
CAPÍTOL III  
De la llengua de signes  
  
Article 46. Garantia del seu ús  
D'acord amb el que disposa l'article 13 de l'Estatut d'Autonomia de la Comunitat Valenciana, la Generalitat garantirà l'ús de la llengua de signes pròpia de les persones sordes, que haurà de ser objecte d'ensenyança, protecció i respecte.  
  
Article 47. Desplegament normatiu  
1. Als efectes previstos en l'article anterior, la Generalitat, en l'àmbit de les seues competències, dictarà totes les disposicions que siguen necessàries per a garantir a la ciutadania l'exercici del dret a l'ús de la llengua de signes, així com la seua ensenyança, protecció i respecte, i regularà l'adopció de les mesures necessàries per a promoure l'ús dels mitjans de suport a la comunicació oral.  
2. La dita regulació s'inspirarà, entre altres, en els principis de transversalitat de les polítiques sobre l'exercici del dret a l'ús de la llengua de signes i mitjans de suport a la comunicació oral, accessibilitat universal, llibertat d'elecció, no-discriminació i normalització.  
3. En tot cas, la dita regulació inclourà mesures en l'educació, formació i ocupació, salut, cultura, esport i oci, transports, relacions amb les administracions públiques de la Comunitat Valenciana i mitjans de comunicació social, telecomunicacions i societat de la informació.  
  
  
  
TÍTOL V  
De les persones immigrants  
  
CAPÍTOL I  
Disposicions generals  
  
Article 48. Principis rectors de l'actuació de la Generalitat en matèria d'integració de les persones immigrants  
1. El principi general és el de ple respecte a la dignitat igual de totes les persones i la garantia de no-discriminació per raó de la condició de persona immigrant.  
2. Es reconeix l'equiparació de drets socials entre les persones que ostenten la condició jurídica de valencians o valencianes i les persones immigrants que residesquen a la Comunitat Valenciana, en els termes establerts en la legislació estatal i autonòmica aplicable. Es desenvoluparan polítiques actives d'integració a favor dels immigrants que es troben en territori de la Comunitat Valenciana.  
3. En aquells àmbits en què la condició de persona immigrant puga comportar una situació objectiva de desigualtat es podran aplicar mesures d'acció positiva.  
4. S'afavoriran polítiques efectives de participació social per a aconseguir la màxima interrelació i el màxim coneixement mutu.  
  
CAPÍTOL II  
Drets socials de les persones immigrants  
  
Article 49. Drets socials de les persones immigrants  
1. Es garantix a les persones immigrants el gaudi dels drets socials reconeguts en la present carta, d'acord amb allò que s'ha establit en la normativa estatal sobre drets i llibertats dels estrangers a Espanya, així com en la normativa autonòmica en matèria d'integració de les persones immigrants a la Comunitat Valenciana.  
2. La Generalitat adoptarà les mesures oportunes a fi d'assegurar el compliment dels drets establits en el paràgraf anterior.  
  
  
TÍTOL VI  
Del sistema de garanties  
  
Article 50. Vinculació dels poders públics  
1. Els drets reconeguts en la present carta vincularan a tots els poders públics a la Comunitat Valenciana i comptaran amb la garantia arreplegada en l'article 53.3 de la Constitució Espanyola.  
2. El Síndic de Greuges, com a institució de la Generalitat que té encomanada la defensa dels drets i llibertats reconeguts en la present Carta de Drets Socials, garantirà l'efectivitat d'estos drets davant dels poders públics autonòmics, en l'àmbit competencial i territorial de la Comunitat Valenciana.  
  
Article 51. Garanties econòmiques  
Els pressupostos de la Generalitat, en el marc de les disponibilitats anuals, contindran els recursos suficients per al compliment efectiu dels drets continguts en la present carta.  
  
Article 52. Informes  
El Consell Jurídic Consultiu de la Comunitat Valenciana, el Comité Econòmic i Social i el Consell València de Cultura emetran informe, d'acord amb les seues competències respectives, de les normes de desplegament de la present carta que ho requerisquen.  
  
Article 53  
Les administracions públiques valencianes garantiran i fomentaran el dret de les persones valencianoparlants a ser ateses en la seua llengua en tot l'àmbit lingüístic del territori valencià.  
  
Disposicions Finals  
  
Primera. Habilitació competencial  
La present llei es dicta a l'empara de les competències que corresponen a la Generalitat d'acord amb el que disposen els articles 49.1.4.a, 9.a, 12.a, 23.a-28.a; 49.3.16.a; 50.6; 53 i 54 de l'Estatut d'Autonomia de la Comunitat Valenciana, així com d'acord amb l'habilitació continguda en l'article 10.2 i 3 de l'esmentada norma.  
  
Segona. Desplegament reglamentari  
S'autoritza el Consell perquè dicte totes les disposicions que siguen necessàries per a desplegar i aplicar la present llei.  
  
Tercera. Entrada en vigor  
L'entrada en vigor de la present llei tindrà lloc l'endemà de la seua publicació en el Diari Oficial de la Comunitat Valenciana.  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
  
València, 15 d'octubre de 2012  
  
El president de la Generalitat  
Alberto Fabra Part


Còpia Permalink ELI